MFCคุ้มครองเงินต้นโอกาสรับ0.5-6%
MFC คลอดกองทุนคุ้มครองเงินต้น ลงทุน 11 เดือน ผลตอบแทนอิงค่าเงินสกุลหยวนและรูเปีย
1 ก.ย. 2554

MFC คลอดกองทุนคุ้มครองเงินต้น ลงทุน 11 เดือน ผลตอบแทนอิงค่าเงินสกุลหยวนและรูเปีย
น.ส.ประภา ปูรณโชติ กรรมการผู้จัดการ  บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า เอ็มเอฟซีเปิดขายกองทุนเปิดเอ็มเอฟซี คุ้มครองเงินต้น เอฟเอ็กซ์ คอมเพล็กซ์ รีเทิร์น หรือกองทุนเปิด MP-FX ตั้งแต่วันนี้ถึงวันที่ 6 ก.ย.นี้ มูลค่าโครงการ 2,000 ล้านบาท อายุประมาณ 11 เดือน ลงทุนขั้นต่ำ 10,000 บาท ซึ่งเป็นกองทุนคุ้มครองเงินต้นเต็มจำนวน และมีโอกาสในการได้รับผลตอบแทนที่ดีกว่าดอกเบี้ยเงินฝาก ปิดความเสี่ยงด้านอัตราแลกเปลี่ยนเต็มจำนวน
กองทุนจะลงทุนในพันธบัตรไทยในสัดส่วนประมาณ 95-98% ของมูลค่าทรัพย์สินสุทธิของกองทุนเพื่อคุ้มครองเงินต้นเต็มจำนวน และที่เหลือประมาณ 2- 5% ของมูลค่าทรัพย์สินสุทธิ จะลงทุนในสัญญาซื้อขายล่วงหน้า หรือสัญญาออปชั่นที่มีการจ่ายผลตอบแทนอ้างอิงกับการเปลี่ยนแปลงของตะกร้าอัตราแลกเปลี่ยน 2 สกุลเงินคือ ค่าเงินหยวนจีนต่อสกุลเงินเหรียญสหรัฐฯ และค่าเงินรูปีอินเดียต่อสกุลเงินเหรียญสหรัฐฯ 
"หากค่าเงินหยวนและรูปีแข็งค่าขึ้นเมื่อเทียบกับอัตราแลกเปลี่ยนต่อเงินเหรียญสหรัฐฯ จะเพิ่มโอกาสของผลตอบแทนถึง 6% ต่อปีของมูลค่าเงินลงทุนเริ่มต้น  แต่หากค่าเงินหยวนและรูปีอ่อนค่าลง จะมีโอกาสได้รับผลตอบแทน 0.50% ต่อปีของมูลค่าเงินลงทุนเริ่มต้น"น.ส.ประภา กล่าว
ทั้งนี้ เอ็มเอฟซีคาดการณ์แนวโน้มเศรษฐกิจของจีนและอินเดียว่า เศรษฐกิจจีนยังเติบโตได้อย่างต่อเนื่องแม้จะชะลอตัวลงจากปีก่อน แต่ยังป็นประเทศที่มีอัตราการเติบโตสูงสุดประเทศหนึ่งโดยมีการเติบโตของจีดีพีในไตรมาส 1 เท่ากับ 9.7% และไตรมาสที่ 2 เท่ากับ 9.5% แม้จีนจะดำเนินมาตรการเศรษฐกิจที่เข้มงวด ขณะที่อินเดียเศรษฐกิจยังขยายตัว 8.1% ในปีนี้ ขณะที่ค่าเงินทั้งสองประเทศมีแนวโน้มแข็งค่า